**ПРОЕКТ**

**Становище по екологична оценка**

**№ ПВ – 6 –VII-ЕО/2019 г.**

**Относно: Общ устройствен план на Община Стамболийски**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп. ДВ бр.94/2012г.)

**Съгласувам**

Общ устройствен план на Община „Стамболийски“

**Възложител: Кмет на Община Стамболийски**

**Кратка характеристика на проекта за Общ устройствен план (ОУП):**

Общият устройствен план на община Стамболийски се разработва в съответствие с разпоредбите на чл.125 и чл.126 от Закона за устройство на територията, както и чл.16, ал.1, чл.17, чл.18 и чл.19 от Наредба № 8 за обема и съдържанието на устройствените схеми и планове.

ОУП има за цел чрез изработване на правила и нормативи за неговото прилагане при устройството на отделните видове територии и устройствени зони да се определи общата структура и преобладаващото предназначение на териториите на общината, видът и предназначението на техническата инфраструктура, опазването на околната среда и обектите на недвижимото културно наследство. Главната цел на общия устройствен план на общината е да създаде териториална планова основа за нейното дългосрочно устойчиво устройствено развитие в съответствие с целите на социално-икономическото й развитие и със специфичните местни природни, културно-исторически, туристически и други ресурси.

Наличието на действащ ОУП на Общината е условие и предпоставка за кандидатстване и получаване на финансиране по линия на оперативните програми на европейските структурни фондове.

Територията на община Стамболийски е с местоположение в Южна България в Горно-Тракийската низина, централна част на Пазарджишко-Пловдивското поле и Бесапарските ридове от Западни Родопи, средното течение на р. Марица, област Пловдив; Централен Южен район на планиране;

Гранични общини – от североизток– община Родопи, от юг – Перущица и Кричим, от югозапад - Брацигово, от запад и североизток – община Пазарджик;

релеф – предимно равнинно-низинен, най-високата кота - 442.5 м.н.в. е в югозападната част на общината; най-ниска кота – 172м., средна надморска височина – 206 м.;

Население – 20 087 души към 31.12.2015г., около 55% от които са концентрирани в общинския център. Освен общинския център има и 4 села – Йоаким Груево, Три водици, Куртово Конаре и Ново село.

**поради следните мотиви:**

1. Предвижданията на проекта за ОУП на община Стамболийски са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране, до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Развитие и усъвършенстване на рекреативната инфраструктура, като се използват наличните екоресурси и ресурсите на недвижимото културно наследство и се създадат нови такива на цялата територия на общината;

3.5. Осигуряване на условия за опазване и социализация на обектите на културно- историческото наследство и природните забележителности;

3.6. Създаване на условия за доразвиване и изграждане на благоустройствената инфраструктура;

3.7. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В ОУП и в Доклада за ЕО са представени конкретни устройствени предвиждания, насочени към опазване на околната среда и човешкото здраве в това число за:

**4.1. В и К инфраструктура**

Основните източници за питейно-битово водоснабдяване са собствени източници и помпени станции; около водоизточниците, с изключение на Триводици са учредени СОЗ. Съществуващите водопроводи в населените места са амортизирани, изградени основно от етернитови тръби и водят до загуби на питейна вода. Поради това те се нуждаят от рехабилитация.

Канализационна мрежа с ПСОВ е изградена само в гр. Стамболийски. Канализационната мрежа на с. Куртово Конаре, Йоаким Груево и с. Триводици е изградена частично, а в Ново село липсва изцяло.

С предлагания вариант на балансирано развитие ще се извърши изграждане на нова или модернизиране на съществуващата водоснабдителна мрежа, както и поетапно решаване на проблема с пречистването на отпадъчните води.

**Предлагат се мероприятия като:**

4.1.1. Изпреварващо изграждане на новата и реконструкцията на съществуващата водопроводна мрежа. Подмяна на съществуващите етернитови тръби на водопроводната мрежа със съвременни материали.

4.1.2. Изграждане и реконструкция на ВиК инфраструктурата - за периода до 2020г. е необходимо да се изгради канализацията в с. Ново село, както и да се довърши канализационната мрежа на с. Куртово Конаре и с. Триводици. За целта е важно и изграждането на довеждащи колектори до ПСОВ в гр. Стамболийски.

**4.2. Атмосферен въздух-**

Транспортът е с най-голямо въздействие върху качествата на атмосферния въздух на общината и на населените места в нея.

Обект, попадащ в обхвата на Директива 2010/75/Европейския парламент и Съвета относно емисиите от промишлеността (комплексно предотвратяване и контрол на замърсяването) е „Монди Стамболийски” ЕАД. Дружеството е с издадено комплексно разрешително и подлежи на прецизен контрол от страна на РИОСВ - Пловдив. След предприети и реализирани мерки по намаляване на емисиите на прах и серен диоксид е преустановено замърсяването на атмосферния въздух от обекта. Остава нерешен проблема с разпространението на неприятни миризми извън границите на обекта.

Въздействието от използване на горива за отопление се определя като краткосрочно /сезонно/ с регионален мащаб. Устройствените зони по ОУП, в съчетание Програмата за опазване на околната среда в община Хисаря ще имат значителен принос за намаляване замърсяването и запрашаването на въздуха в града и устройваната територия.

**4.3. Земи и почви:**

Земеделските територии са първият по значимост структурен елемент в общата общинската територия с участие от 66,48 %. Те са доминиращ структурен елемент във всички землища, като най-големи са площите в землището на с. Куртово Конаре.

Урбанизираните територии са вторият по значимост структурен на елемент общинската територия. Заемат сравнително висок дял - общо 16,72 % от нея. В тях доминират населените места (77,4 %), което говори за трайна тенденция за компактно селищно развитие.

Териториите за транспорт и комуникации са третият по значимост структурен елемент, заемащ почти 5% от общинската територия.

Почви- за общината е характерно наличие на алувиално-ливадни и делувиални почви, типични и излужени черноземни почви, като по речните долини са налични на места и ливадни черноземи. Почвите на територията на община Стамболийски са в добро екологично състояние. Няма констатирани замърсявания на почвата с тежки метали и металоиди, органични замърсители, пестициди устойчиви органични замърсители и нефтопродукти.

За опазване на земите и почвите е предложено ограничаване развитието на жилищните зони в населените места в досегашните им граници, особено върху земи с високи агробиологични качества; предотвратяване замърсяването на почвите с отпадъчни води; запазване на фактическото ползване на земеделски земи от висока бонитетна категория, земи с трайни насаждения, ливади, пасища, земи, разположени в ЗЗ; рекултивация на нарушени земи. Очаква се комплексът от действия, чието предприемане се осигурява с ОУП, да доведат до подобряване състоянието на земите общината.

**4.5. Опазване на ландшафта -**

Новото устройствено планиране в проекта за ОУП не предвижда драстични промени в съществуващия ландшафт на общината. За опазване на ландшафта се предвижда запазване на относителния дял на генетично устойчивите ландшафти, чрез предвидени рекултивации на всички нарушени терени и определяне на бъдещото им предназначение при съблюдаване принадлежността им към съответен тип ландшафт; запазване на ценните елементи на природния ландшафт, благоустрояване на селищните територии.

**4.6. Управление на отпадъците**

По отношение на отпадъчното стопанство предвижданията касаят рекултивация на депа за отпадъци и нарушени терени и определяне на подходящи терени за оползотворяване на биоразградими отпадъци Въздействието от прилагането на ОУП по отношение на отпадъците на ниво Специфични цели ще бъде положително, дългосрочно, кумулативно, вторично, пряко и непряко.

**4.7. Вредни физични фактори**

Основен източник на шум на територията на община Стамболийски е трафикът по пътната и железопътната мрежа на общината, както и различните дейности на населението с промишлен характер, работилници, търговски обекти и др. На повишен риск от шумово натоварване от транспорта са изложени жителите на всички селища в общината. Ограничено значение имат и някои промишлени източници, емитери на шум в околната среда, тъй като са разположени в съществуващи индустриални зони.

На територията на общината няма регистрирани наднормени нива на шум или лъчения. Промишлените източници на шум не превишават допустимите нива на шум за производствени територии, в които са разположени. Те не се разглеждат като значими източници на шум в околната среда и не биха оказали въздействие върху жилищни територии, поради отдалечеността им от тях. В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

**4.8. Химикали. Въздействия от зони, регламентиращи дейности с висок рисков потенциал.**

На територията на общината не са налични предприятия и/или съоръжения, класифицирани с „висок рисков потенциал” или „нисък рисков потенциал”, по смисъла на Глава седма, Раздел I към действащия по горепосочената дата Закон за опазване на околната среда. Във връзка с горното, не е необходимо местоположението на такива предприятия да се съобрази в ОУПО от гледна точка осигуряване на съответните отстояния.

**4.9.** **Развитие на селищната мрежа**

Проектните предвиждания на ОУПО се противопоставят на урбанизационния натиск в града /център на общината/ в полза на стабилизиране на селата и са насочени към интензификация на ползването на териториите според основното им предназначение, намаляване на диспропорцията в развитието на обществените и стопанските активности между общинския център и селата, при съхраняване и съвременно развитие на основните средови и функционални характеристики и оптимална реализация на ресурсите, осигуряващи поминъка. Комплексното въздействие върху околната среда от тях би следвало да се очаква да бъде положително.

**5. Елементи от Националната екологична мрежа „Натура 2000“**

На територията на община „Стамболийски“ попадат изцяло или части от защитени зони, както следва:

- Защитена зона BG0002057 „ Бесапарски ридове” с обща площ 14765.05 ха. и се простира на територията на Пловдивска и Пазарджишка област.

- Защитена зона BG0002087 „ Марица – Пловдив“ с площ 1108.81 ха.

- Защитена зона BG0002087 „ Марица – Пловдив“ - защитена зона по директивата за птиците, с площ 1108.81 ха.

-Защитена зона BG0000254 „ Бесапарски възвишения“ с площ: 6743,06 ха

-Защитена зона BG0000424 „ Река Въча-Тракия” - с площ 550.32 ха.

Защитена зона BG0000578 „ Река Марица“ - с площ 14693.10 ха.

За опазване на биоразнообразието и защитените зони се предвижда ограничена устройствена намеса в ЗЗ при съобразяване със заповедите за обявяването им или с плановете за управлението им; въвеждане на устройствени правила на вече урбанизирани територии или участъците от тях с много висока концентрация на поземлени имоти с вече променено предназначение; защита на бреговите озеленени територии по протежение на естествените водни течения; максимално запазване на естествените и изкуствени залесявания; създаване на локализации за залесяване с подходящи видове, с цел предотвратяване фрагментацията на биокоридорите и обогатяване на аграрния ландшафт; запазване фактическото ползване на специалните горски територии.

Възможните отрицателни въздействия са с ограничената площ на влияние, обратимост в значителна степен и локалното действие. На база анализа са предложени мерки предвидени да предотвратят или намалят всички възможни отрицателни въздействия върху природни местообитания, защитени животински видове и техните местообитания.

На територията на Община Стамболийски попада защитена територия - Защитена местност „Кричим“.

Въздействието на проекта за Общ устройствен план на общината върху защитените зони е анализирано в Доклада за оценка степента на въздействие, приложен към ДЕО. Докладът за оценка степента на въздействие е оценен положително. Представен е за обществен достъп по смисъла на чл. 25 от Наредбата за условията и реда за извършване на оценка за съвместимост на планове, програма, проекти и инвестиционни предложения с предмета и целите на опазване на защитените зони. В едномесечния срок за достъп в РИОСВ Пловдив не са постъпили писмени мотивирани становища от заинтересовани лица, или становища, в които да е предоставена нова информация, различна от тази в Доклада за ОС.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие липсват производства и други дейности, които биха представлявали заплаха за здравето на населението. Зоните за икономическо развитие са предимно за малки предприятия с насоченост хранително-вкусова промишленост и са предвидени основно върху вече усвоени територии. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, изграждане на ПСОВ, подмяна и реконструкция на водопроводната мрежа), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка, като вариант не е разглеждана „нулева алтернатива. Развитието на територията на общината без прилагане на ОУПО не може да се приеме като нулева алтернатива, т.к. това би означавало общината да се лиши от един важен и законово регламентиран инструмент за управление на социално-икономическото й развитие.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив, „ВиК“ ЕООД Пловдив, БД ИБР Пловдив.

**9.** В резултат на извършената екологичната оценка на предложения Предварителен проект за Общ устройствен план на община Стамболийски, заключението на независимите експерти е:

В своята цялостност се очаква реализацията на Общия устройствен план на община Хисаря да окаже трайно във времето, основно положително въздействие върху компонентите на околната среда и здравето на населението. Планът ще създава условия за постепенно подобряване на състоянието на средата и на качеството на живот и осигурява условия за устойчив характер на развитието на територията при изпълнени предложените мерките за минимизиране на отрицателните въздействия върху компонентите на околната среда.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Стамболийски:**

**А. Общи**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

- Спазване режимите и дейностите, определени със заповедите за обявяване и плановете за управление на защитените територии и защитените зони в границите на общината.

**Б. При прилагането на ОУП на община Хисаря да се изпълняват следните мерки и условия, които да бъдат включени в Правилата за прилагане на плана:**

* Да не се допуска изработване на ПУП, касаещи инвестиционни предложения за строителство на ветрогенератори до изтичане срока на действие на Националния план за действие с енергията от ВЕИ 2011-2020г., предвид Становище по екологична оценка № 1-2/2012г. на МОСВ, с което той е съгласуван.
* Да се осигури спазването на изискването за минимално озеленяване за отделните устройствени зони.
* При евентуално изграждане и експлоатацията на нови производствени обекти, класифицирани като предприятие/съоръжение с висок или нисък рисков потенциал, да се отчита близостта им до обекти с обществено предназначение.
* Одобряването на бъдещи инвестиционни проекти в обхвата на защитените зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
* Ремонт и подмяна на амортизираните водопроводи с оглед намаляване на загубите във водопроводната мрежа.
* Изграждане на ПСОВ и довеждащите колектори към тях, както и завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите локални ПСОВ.
* В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
* При нарастване на бъдещото водоползуване същото да се съобрази с предвижданията на Плана за управление на речните басейни.
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използуването им за депа за земни и скални маси.
* Ограничаване риска от наводнения, при нужда чрез корекция на речни корита, изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и Наредбата за управление на строителните отпадъци. Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони. Да се предвижда приоритетно газифициране на производствените и жилищните зони.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II. Мерки за наблюдение и контрол при прилагането на Общия устройствен план на Община Стамболийски**

1. За всяка календарна година Общината да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |  |
| --- | --- | --- | --- |
| **Компоненти и фактори на**  **околната среда** | **мерки** | **Срокове**  **/период/** | **Отговорен орган** |
| **Атмосферен въздух** | Контрол на емисиите на вредни вещества в атмосферния въздух от обекти и дейности с неподвижни източници. | Съгласно утвърдени планове за мониторинг | РИОСВ,  Производствени предприятия |
| Контрол по отношение на локализацията на нови производствени зони. | Постоянно | Община |
| Контрол върху експлоатацията на пречиствателните съоръжения за улавяне или обезвреждане на вредни компоненти в газовите и вентилационни потоци, изхвърляни в атмосферния въздух. | Постоянно | РИОСВ, Производствени предприятия |
| Контрол и управление на качеството на атмосферния въздух /КАВ / с оглед поддържане на нивата на замърсителите под установените норми. | Постоянно | РИОСВ  Община |
| **Повърхностни и подземни води** | Контрол на качествата на отпадъчните води преди заустването им във водоприемника. | Постоянно | РИОСВ, БД ИБР |
| Контрол по отношение ограниченията в границите на СОЗ на водоизточници. | Постоянно | Басейнова дирекция,  РЗИ |
| Контрол върху работата на локалните пречиствателни съоръжения на промишлените предприятия и населените места. | Непрекъснато | Оператор, РИОСВ, БД ИБР- Пловдив |
| Наблюдение на локализираните места от повърхностните водни обекти с риск от наводнение. | постоянно | Община,  БД ИБР - Пловдив |
| **Биологично разнообразие** | Наблюдение и контрол по спазване на мерките за намаляване и отстраняване на отрицателните въздействия върху биологичното разнообразие и ЗТ, посочени в доклада за екологична оценка. | Постоянно | Община |
| **Ланшафт, земи и почви** | Наблюдение на промените в ландшафта и облика на урбанизираните територии. | Постоянно | Община |
| Мониторинг на плодородния почвен слой. | Постоянно | Община |
| Наблюдение на местата с най-голям  риск от ерозия и набелязване на  конкретни залесителни мероприятия | Постоянно | Община  ОД „Земеделие“  Пловдив |
| Контрол върху местата за депониране на земна и скална маса. | Постоянно | Община |
| Мониторинг и контрол на съхраняването на опасни агрохимични вещества (пестициди и др.). | Постоянно  Проектиране, експлоатация | Община  РИОСВ  Община |
| **Физични фактори, Шум** | 1. Контрол при:  1.1.Изготвяне на проекти за нови транспортни отсечки с цел отчитане на фактора „шум” и постигане на хигиенно санитарната норма.  1.2.Изготвяне на проекти на шумозащитни съоръжения около автомобилни трасета с най-интензивни транспортни потоци, около жп линиите, минаващи през и покрай жилищни зони. | Проектиране  Съгласно действуваща методика | Община,  РИОСВ |
| **Опасни химични вещества** | Осъществяване на контрол при планиране на разположението на нови предприятия и /или съоръжения | Постоянно | Община  РИОСВ |
| **Отпадъци** | Наблюдение и контрол на нерегламентирано депониране на отпадъци и съответни мерки за тяхното премахване. | Постоянно | РИОСВ  Община |
|  |  |  |
| Контрол относно дейностите, свързани въвеждане на система за разделно сметосъбиране. | През периода на реализиране на ОУП | Община |
| Контрол във връзка с дейностите с отпадъци, включени в разрешителните документи по ЗУО и тяхното актуализиране.  Наблюдение и контрол на дейностите по разделно събиране и съхраняване на битови биоразградими отпадъци.  Контрол на плановете за управление на строителни отпадъци по реда на чл. 11 от ЗУО.  Наблюдение и контрол по реда на дейностите по реда на чл.19 от ЗУО | Постоянно  Постоянно  Постоянно  Постоянно | община  РИОСВ  община  РИОСВ  община  РИОСВ  община  РИОСВ |
| **Културно-историческо наследство** | Наблюдения от археолози при строи­телство на терени, включени в Археологичната карта на България | При изкопни работи | Община  Районен исторически  музей |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев…………………. …………………2019г. Директор на РИОСВ - Пловдив**